Nõukogu direktiiv,

12. juuni 1985,

millega muudetakse direktiivi 80/215/EMÜ teatavate meetmete osas seoses sigade aafrika katkuga

(85/321/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eelkõige selle artikleid 43 ja 100,

võttes arvesse komisjoni ettepanekut, [1]

võttes arvesse assamblee arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiivi 80/215/EMÜ, [4] viimati muudetud direktiiviga 81/476/EMÜ, [5] sätestatakse loomatervishoiunõuded, mida tuleb täita ühendusesiseseks kauplemiseks ette nähtud lihatoodete puhul;

isegi kui sigade aafrika katk esineb vaid üksikjuhtudena ühenduse territooriumi teatavates osades, kujutab see endast siiski nakkusohtu liikmesriikide seakarjadele; seepärast tuleks kehtestada eeskirjad, millega sätestatakse kaitsemeetmed kohaldamiseks ühendusesisesel kauplemisel sealihatoodetega, mida ei ole töödeldud haiguse viiruse hävitamiseks,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 80/215/EMÜ muudetakse järgmiselt.

1. Artikli 7 lõikele 1 lisatakse järgmine lõik:

"Kui kõnealune haigus on sigade aafrika katk, kohaldatakse artiklit 7a."

2. Lisatakse järgmine artikkel:

"Artikkel 7a

1. Liikmesriik, mille territooriumil on registreeritud sigade aafrika katku viimase 12 kuu jooksul, ei tohi eksportida teiste liikmesriikide territooriumile sealihatooteid, mida ei ole töödeldud artikli 4 lõike 1 punktis a osutatud viisil.

Artiklis 8 sätestatud korra kohaselt võib teha otsuse, et esimese lõigu sätteid ei kohaldata asjaomase liikmesriigi territooriumi ühe või mitme osa suhtes. Nimetatud mööndus ei välista artikli 7 kohaldamist sigade aafrika katku ühe või mitme juhu taasesinemise korral eespool nimetatud territooriumi osas või osades.

2. Kui sigade aafrika katk puhkeb liikmesriigi territooriumil, kus seda haigust ei ole registreeritud vähemalt 12 kuu jooksul, võib artiklis 8 sätestatud korras teha otsuse, et lõike 1 sätteid kohaldatakse ainult kõnesoleva territooriumi osale. Kuni nimetatud otsuse tegemiseni ja ilma et see piiraks artikli 7 kohaldamist tagavad asjaomased liikmesriigid viivitamata sealihatoodete ekspordikeelu teistesse liikmesriikidesse territooriumi osalt, kus episootiline haigus registreeriti. Territooriumi sellise osa kindlaksmääramisel võetakse arvesse artikli 7b lõikes 2 sätestatud kriteeriume.

Üks või mitu sigade aafrika katku juhtu liikmesriigi territooriumi osal, mis ei ole geograafiliselt ühendatud selle liikmesriigi territooriumi põhiosaga, ei takista esimese lõigu kohaldamist.

Esimese lõigu kohaldamise eeldusena nõutavad tingimused loetakse siiski täidetuks järgmistel tingimustel:

i) esimeses lõigus osutatud sigade aafrika katku registreeritud puhang või puhangud kõrvaldati lühima võimaliku aja jooksul;

ii) uus puhang, mis on aluseks uuele taotlusele otsuse tegemiseks, nagu sätestatud esimeses lõigus, ei ole epidemioloogiliselt seotud alapunktis i osutatud puhangu või puhangutega.

3. Otsused lõike 2 kohaselt kohaldatud meetmete tühistamiseks tehakse vastavalt artiklis 8 sätestatud korrale."

3. Lisatakse järgmine artikkel:

"Artikkel 7b

1. Artikli 7a lõikes 1 osutatud territooriumi osade määratlemisel võetakse eriti arvesse:

- sigade aafrika katku tõrjeks ja kõrvaldamiseks kasutatavaid meetmeid,

- haiguse puudumist vähemalt 12 kuu jooksul, mis on registreeritud kõikide avastamismeetodite järgi, sealhulgas seroloogilised uuringud,

- territooriumi osade pindala ning nende haldus- ja geograafilised piirid,

- võetud kaitsemeetmeid seakarjade nakatumise või taasnakatumise vältimiseks,

- sigade liikumise kontrollimiseks võetud meetmeid.

2. Artikli 7a lõikes 2 osutatud territooriumi osade määratlemisel võetakse eriti arvesse:

- haigusega võitlemiseks kasutatavaid meetodeid, eriti sigade eemaldamist nakatunud, saastunud või saastekahtlusega majanditest,

- territooriumi osade pindala ning nende haldus- ja geograafilisi piire,

- haiguse esinemissagedust ja levikutendentsi,

- võetud meetmeid haiguse leviku takistamiseks,

- võetud meetmeid sigade liikumise piiramiseks ja kontrollimiseks nii kõnealusel territooriumi osal kui väljaspool seda,

ja keelustamismeetmete mittekohaldamisel teatud toodete puhul:

- toodete töötlust,

- valmistamiskuupäevi ja

- meetmeid, mida võetakse valmistamiskuupäeva kindlaksmääramiseks ja tagamiseks."

Artikkel 2

Liikmesriigid jõustavad käesoleva direktiivi järgimiseks vajalikud õigusnormid hiljemalt 1. jaanuaril 1986.

Liikmesriigid teatavad neist viivitamata komisjonile.

Artikkel 3

Käesolev direktiiv on adresseeritud liikmesriikidele.

Luxembourg, 12. juuni 1985

Nõukogu nimel

eesistuja

C. Degan

[1] EÜT C 272, 12.10.1984, lk 6.

[2] EÜT C 12, 14.1.1985, lk 127.

[3] EÜT C 44, 15.2.1985, lk 4.

[4] EÜT L 47, 21.2.1980, lk 4.

[5] EÜT L 186, 8.7.1981, lk 20.

--------------------------------------------------